Ondersoek ná man glo in aanhouding sterfLeeroy Oliphant (Foto: Facebook) Die onafhanklike polisieondersoekdirektoraat (Opod) het ’n ondersoek van stapel gestuur nadat ’n man van Elsiesrivier in polisie-aanhouding dood is. Volgens Imraahn Mukaddam, ŉ gemeenskapsleier, het lede van die polisie se teenbende-eenheid Leeroy Oliphant (30) Dinsdag in hegtenis geneem by die huis waar hy in Epping Forest gewoon het. Mukaddam sê dat die vrou by wie Oliphant loseer het, gehoor het hoe polisiebeamptes na sy hek afskop waarna hulle hom glo in die huis aangerand het. Oliphant is in ’n polisievangwa gestop en hy het vir die vrou gevra om sy paroolbeampte van sy inhegtenisneming in kennis te stel aangesien hulle later die dag sou vergader het. Polisiebeamptes het egter later teruggekeer en aan die vrou gesê dat Oliphant in ’n hospitaal dood is. “Polisiewreedheid ondermyn die vertrouensverhouding tussen die SAPD en die gemeenskappe wat hulle moet dien. Leeroy Oliphant het miskien ŉ kriminele rekord gehad, maar hy het sy tronkstraf uitgedien en was gereed om weer ŉ normale produktiewe lewe te lei,” sê Mukaddam. Die Menseregtekomissie (MRK) behoort die saak verder te neem, meen Mukaddam. “Nog ’n onskuldige lewe is geneem as gevolg van oorywerige polisie-optrede. Ons moet sorg dat geregtigheid geskied.” Dit is nie in dié stadium duidelik hoe Oliphant dood is nie. Volgens Mukaddam sal die nadoodse ondersoek vrae rakende Oliphant se dood kan beantwoord. Ndileka Cola, woordvoerder van Opod, het bevestig dat ’n ondersoeker van Opod Donderdag die nadoodse ondersoek van Oliphant sou bywoon.